alexandrainst/scandi-wiki huggingface dataset:
Baník Karviná

Baník Karviná, HCB Karviná eða HC Baník OKD Karviná er tékkneskt handknattleiksfélag frá borginni Karviná í tékkneska hluta Slésíu. Félagið er eitt það sigursælasta í tékkneskum handknattleik og var áður í hópi sterkari félagsliða í Tékkóslóvakíu.

Saga og titlar 
Baník Karviná var stofnað árið 1955, fyrst sem drengjafélag í grunnskóla en jafnt og þétt fóru umsvif þess vaxandi. Liðið vann sér sæti í efstu deild í handknattleik karla í Tékkóslóvakíu og varð síðan meistari árið 1968 og skaut þar með Dukla Prag ref fyrir rass, en Dukla var eitt albesta handknattleikslið Evrópu og bar höfuð og herðar yfir samlanda sína á sjötta og sjöunda áratugnum. Árið 1972 hlaut Baník sinn annan Tékkóslóvakíumeistaratitil. Næstu áratugina var Baník Karviná í efstu deild og gerði nokkrum sinnum atlögu að titlinum, án árangurs.

Eftir að Tékkland og Slóvakía fóru hvort í sína áttina, fór hagur Baník Karviná að vænkast. Á árunum 2000 til 2010 varð liðið Tékklandsmeistari tíu sinnum, aðeins árið 2003 gekk meistaratignin því úr greipum. Yfirburðir Baník Karviná heimafyrir hafa þó ekki skilað sér í alþjóðlegum keppnum. Ástæðan er sú að sterkustu leikmenn Tékka leika undantekningarlítið utan heimalands síns og er styrkleiki tékkneskra félagsliða því ekki í samræmi við styrk tékkneska landsliðsins.

Baník Karviná heimsótti Ísland síðla árs 1965 í boði Knattspyrnufélagsins Fram og lék þá vígsluleik Laugardalshallar gegn úrvalsliði reykvískra handknattleiksmanna.

Tékknesk handknattleiksfélög
Tékkland
OMX Stockholm 30

OMX Stockholm 30 er hlutabréfavísitala sem samanstendur af 30 hlutabréfum í 29 fyrirtækjum sem skráð eru í kauphöllinni í Stokkhólmi.

Fyrirtæki 

Fyrirtækin í vísitölunni eftir endurskoðun þann 1. júlí 2010 eru:

 ABB 
 Alfa Laval 
 ASSA ABLOY 
 Atlas Copco 
 AstraZeneca 
 Boliden 
 Electrolux
 Ericsson
 Getinge 
 Hennes & Mauritz 

 Investor
 Lundin Petroleum 
 Modern Times Group 
 Nordea 
 Nokia 
 Sandvik 
 Svenska Cellulosa 
 Scania 
 SEB
 Securitas 

 Svenska Handelsbanken 
 Skanska 
 SKF
 SSAB
 Swedbank 
 Swedish Match 
 Tele2 
 TeliaSonera
 Volvo

Tilvísanir 

Hlutabréfavísitölur
Dómínókenningin

Dómínókenningin var kenning í utanríkisstefnu Bandaríkjanna á tímum Kalda stríðsins sem gekk út á það að ef eitt land tæki upp kommúnisma væri aukin hætta á því að nágrannalönd þess fylgdu í kjölfarið vegna dómínóáhrifa. Dómínókenningin var notuð til að réttlæta afskipti Bandaríkjamanna af stjórnmálum ríkja um allan heim. Hún var sérstaklega notuð til að réttlæta þátttöku Bandaríkjanna í Víetnamstríðinu. 

Kalda stríðið
Utanríkisstefna Bandaríkjanna
OBX

OBX er hlutabréfavísitala sem samanstendur af 25 hlutabréfum í jafnmörgum fyrirtækjum sem skráð eru í kauphöllinni í Osló.

Fyrirtæki 

Fyrirtækin í vísitölunni eftir endurskoðun  þann 18. júní 2010 eru:

 Acergy
 Aker Solutions
 DnB NOR
 DNO International
 Fred. Olsen Energy
 Frontline
 Golden Ocean Group
 Kongsberg Automotive
 Marine Harvest
 Norsk Hydro
 Orkla
 Petroleum Geo-Services
 Prosafe

 Questerre Energy 
 Royal Caribbean Cruises
 REC
 Seadrill
 Sevan Marine
 Songa Offshore
 Storebrand
 Statoil
 Subsea 7
 Telenor
 TGS-NOPEC Geophysical Company
 Yara International

Tilvísanir 

Hlutabréfavísitölur
Aaron Burr

Aaron Burr jr. (6. febrúar 1756 í Newark í New Jersey – 14. september 1836 á Staten Island) var þriðji varaforseti Bandaríkjanna, (1801 – 1805) undir Thomas Jefferson og var fyrsti varaforsetinn sem ekki varð forseti Bandaríkjanna. Hann barðist í frelsisstríðinu og gegndi mikilvægu pólitísku hlutverki í árdaga Bandaríkjanna.

Stjórnmálaferill 
Aaron Burr var lögfræðingur að mennt og fylgdi flokki demókratískra repúblikana í New York að málum. Hann sat á fylkisþingi New York 1784 –1785 og 1798 – 1799, var dómsmálaráðherra fylkisins 1789 – 1791 og öldungardeildarþingmaður á Bandaríkjaþingi 1791 – 1797. Burr var í framboði til forsetaembættisins árið 1800 og urðu hann og Thomas Jefferson jafnir, með 73 kjörmenn hvor. Það kom því til kasta fulltrúadeildar Bandaríkjaþings að kjósa á milli Burr og Jefferson. Á þessum tíma giltu aðrar reglur en nú um kosningu forseta og varaforseta, þannig að sá sem varð í fyrsta sæti varð forseti en sá sem lenti í öðru sæti varð varaforseti. Þetta þýddi að í þessum tveimur æðstu embættum gátu setið menn sem ekki tilheyrðu sama flokki (þessu var breytt með stjórnarskrárbreytingu 1804). Eftir 36 atkvæðagreiðslur í þinginu var Jefferson loks kosinn forseti en Burr varaforseti.

Seinni ár 
Aaron Burr beið lægri hlut í kosningum til fylkisstjóra New York 1804. Í þeim kosningum var Burr gagnrýndur hart af Alexander Hamilton en þeir höfðu lengi eldað grátt silfur saman í stjórnmálum. Eitt sinn voru þeir báðir, Burr og Hamilton, gestir í veislu og móðgaðist Burr við Hamilton og skoraði hann á hólm í einvígi. Einvígið fór fram 11. júlí 1804 og særði Burr Hamilton til ólífis. Burr var ákærður fyrir morð, bæði í New York og New Jersey, en ákærurnar voru seinna látnar niður falla. Einvígið sætti hins vegar það mikilli gagnrýni, að það eyðilagði frekari frama Burrs í stjórnmálum. Eftir nokkurra ára sjálfskipaða útlegð erlendis flutti Burr aftur til New York og stundaði lögfræðistörf en lifði að öðru leyti kyrrlátu lífi til dauðadags án frekari þátttöku í stjórnmálum.

Bandarískir öldungadeildarþingmenn
Frambjóðendur til embættis forseta Bandaríkjanna
Landsfeður Bandaríkjanna
Burr, Aaron
Árnabotn

Árnabotn er stuttur dalur inn af Hraunsfirði í Helgafellssveit. Þar um var vegur áður en Hraunsfjörður var brúaður en hefur nú verið aflagður, þó hann muni henta vel sem gönguslóði.  Í Árnabotni eru þrjú eyðibýli. Niður í hann falla tveir fossar, Árnabotnsfossar.

Heimildir 
 
 

Snæfellsnes
Berserkjagata

Berserkjagata liggur suðaustur frá bænum í Bjarnarhöfn í gegn um Berserkjahraun. Segir í Heiðarvíga sögu, að hún sé rudd af berserkjunum Halli og Leikni fyrir Styr og segja fræðimenn að sjá megi nokkuð glögglega dys, sem í hafa fundist mannabein tveggja þrekvaxinna karla þar hjá sem hlaðinn er garður meðfram götunni í Berserkjahrauni. 
Aðrir fræðimenn telja götuna hafa verið rudda af nauðsyn á fyrstu öldum Íslandsbyggðar og að hún og hraunið séu kennd við fjórar gróðurlausar vikurkúlur og gjallgíga sem gnæfa yfir hraunið og hafi þeir sökum gróðurleysis verið nefndir Berserkir.

Heimildir 
 
 

Snæfellsnes
Breiðabólstaður á Skógarströnd

Breiðabólstaður á Skógarströnd er bær, fornt höfuðból, kirkjustaður og fyrrum prestssetur á Snæfellsnesi. Kirkja hefur verið þar síðan árið 1563 og þar brann með öllum gripum eldri kirkja árið 1971, en ný kirkja var reist þar aftur fljótlega, eða árið 1973.

Sögur og sagnir  
Í Eiríks sögu rauða segir að á Breiðabólstað á Skógarströnd hafi búið Þorgestur hinn gamli Steinsson og léði Eiríkur honum eitt sinn setstokka. Þegar svo Þorgestur skilaði ekki stokkum þessum, gerði Eiríkur rauði sér ferð og sótti þá. Þessu reiddist Þorgestur svo að hann veitti Eiríki eftirför. Sló svo í bardaga með þeim hjá Dröngum og féllu þar tveir synir Þorgests, sem þótti þar hafa farið ógæfuför.

Heimildir 
 
 

Kirkjustaðir í Snæfellsnessýslu
Snæfellsnes
Brimilsvellir

Brimilsvellir er fyrrum stórbýli, bær og kirkjustaður, um 3 km austan við vegamótin til Fróðárheiðar. Þar var forðum stórbýli og sjóþorp fyrr á öldum, enda fyrrum mikið útræði stundað þaðan. Áður fyrr var þar bænhús, en þegar að kirkjan að Fróðá var færð til Ólafsvíkur, lengdist kirkjuferð fyrir hluta sóknarinnar og árið 1915 var ákveðið að skipta Ólafsvíkursókn og kirkja reist á Brimilsvöllum 1923.
Hjá Brimilsvöllum ganga klettar í sjó fram og þar má ganga með ströndinni vestur að vogskornu Vallnabjargi, sem víða er í sérkennilegt stuðlaberg og þar er einnig allmikið af fugli.

Heimildir 
 
 

Snæfellsnes
A.P. Møller-Mærsk

A.P. Møller-Mærsk einnig þekkt sem Maersk á alþjóðavettvangi er dönsk fyrirtækjasamsteypa sem er meðal annars með rekstur á sviði sjóflutninga, vörustjórnunar og smásölu. Höfuðstöðvar fyrirtækisins eru í Kaupmannahöfn.

Tenglar 

 Heimasíða A.P. Møller-Mærsk

Dönsk fyrirtæki
Danske Bank

Danske Bank er danskur banki sem rekur útibú á Norðurlöndunum, á Írlandi (Norður-Írlandi og Írska lýðveldinu) og í Eystrasaltslöndunum. Höfuðstöðvar bankans eru í Kaupmannahöfn. Árið 2018 kom í ljós að Danske Bank hefur aðstoðað erlenda glæpamenn og einræðisherra með að þvo peninga í gegnum útibú bankans í Eistlandi.

Bankinn gefur út bresk pund (merkt "Danske Bank") á Norður-Írlandi, einn af þremur bönkum sem hefur leyfi, af sögulegum ástæðum, til að gefa út pund þar (Seðlabanki Englands gefur út fyrir England og Wales).

Tilvísanir

Tenglar 
 Heimasíða Danske Bank

Dönsk fyrirtæki
Nordea

Nordea Bank eða Nordea er norrænn banki. Höfuðstöðvar bankans eru í Helsinki.

Tenglar 

 Heimasíða Nordea

Dönsk fyrirtæki
Hugtök í nótnaskrift

Nótnaskrift á við þau tákn sem eru notuð í nótnaheftum.

Línur

Lyklar 

Lyklar afmarka tónhæðina og eru meðal fyrstu táknanna til vinstri á nótnastrengnum.

Formerki í tónlist

Algeng formerki 
Formerki breyta tónhæð þeirrar nótu sem það fylgir.
modify the pitch of the notes that follow them on the same staff position within a measure, unless cancelled by an additional accidental.

Tengt efni 
 Listi yfir erlend orð í tónfræði
 Tónfræði

Tilvísanir 

Nótnaskrift
Colbie Caillat

Colbie Marie Caillat (f. 28. maí 1985) er bandarísk popp- og kántrísöngkona, lagahöfundur og gítarleikari frá Malibu, Kaliforníu. Hún gaf út sína fyrstu plötu árið 2007, Coco, sem innihélt smellina „Bubbly“, „Realize“ og „The Little Things“. Árið 2008 söng hún dúett með Jason Mraz, „Lucky“, og vann lagið Grammy-verðlaun. Caillat gaf út sína aðra plötu, Breakthrough, í ágúst 2009.

2. desember 2009 var Breakthrough tilnefnd sem besta popp-platan á 52. Grammy-verðlaununum. Hún var einnig tilnefnd tvisvar fyrir besta popp-samstarfið, fyrir að hafa sungið „Lucky“ með Jason Mraz og fyrir að hafa sungið bakraddir og skrifað lag Taylor Swift, „Breathe“, og var hún í hópnum sem vann „plötu ársins“ fyrir bakraddasöng sinn og hafa samið lög fyrir plötu Taylor Swift Fearless. Colbie hefur selt 2,5 milljónir platna í Bandaríkjunum en um fjórar milljónir um allan heim.

Ævi 
Caillat fæddist í Newbury Park í Kaliforníu en ólst upp á Malibu í sama fylki. Faðir hennar, Ken Caillat, var plötuframleiðandi. Framleiðandinn Mikal Blue réð hina ungu Caillat til að syngja bakraddir í teknólögum sem átti að nota á tískusýningum. Caillat byrjaði að skrifa lög með Blue árið 2004.

Heimildir 
 

Caillat, Colbie
Vestas

Vestas Wind Systems eða Vestas er danskt fyrirtæki sem framleiðir vindhverfla. Höfuðstöðvar fyrirtækisins eru í Randers.

Tenglar 

 Heimasíða Vestas

Dönsk fyrirtæki
Púpa

Púpa (hýðisormur eða útklekingur) er eitt þróunarstig skordýra og er millistig milli lirfu og fullþroskaðs dýrs hjá skordýrum sem búa við algjöra myndbreytingu. Þegar skordýrið púpar sig, fer það í einhverskonar híði til að ummyndast og leggst stundum um leið í tímabundinn dvala. Silkiormarnir spinna utan um sig hýði úr þráðum (silki) og verða síðan að fiðrildum.

Skordýr
Kross

Kross getur átt við:

 Kross, rúmmynd
 Kross sem trúartákn
 Krossmark
 Böl, sbr. bera sinn kross og krossberi
 Heiðursmerki
 Hækkunarmerki, tákn og hugtak í nótnaskrift
 Kross, bær í Landeyjum
Snorri Björnsson

Snorri Björnsson (eða Snorri á Húsafelli) (3. október 1710 – 15. júlí 1803) var íslenskur prestur og skáld á 18. öld, fyrst á Stað í Aðalvík en lengst af á Húsafelli í Borgarfirði. 

Snorri fæddist á Höfn í Melasveit, sonur Björns Þorsteinssonar bónda þar og konu hans Guðrúnar Þorbjarnardóttur. Móðuramma hans var Steinunn Finnsdóttir skáldkona. Snorri ólst upp í stórum systkinhópi og æfði ýmsar íþróttir með bræðrum sínum. Þeir kunnu meðal annars að synda, sem var mjög fátítt þá. Hann varð stúdent frá Skálholtsskóla og gerðist síðan prestur á Stað í Aðalvík. Þar var hann í 16 ár og kynntist þar konu sinni, Hildi Jónsdóttur, sem var dóttir fyrirrennara hans á Stað, Jóns Einarssonar. 

Árið 1757 fékk Snorri Húsafell og bjó þar síðan til dauðadags. Hann var lítill búmaður og komst því aldrei í miklar álnir en hann var góður smiður og fékkst töluvert við smíðar. Hann var líka sagður afar sterkur og er enn hægt að sjá á Húsafelli kvíar sem hann hlóð og aflraunasteininn sem sagt er að hann hafi reynt krafta sína og annarra á, Kvíahelluna, sem er 180 kíló.

Fljótlega eftir að Snorri flutti að vestan lagðist á það orð að hann væri fjölkunnugur og hefði numið galdur af Hornstrandamönnum, en galdraorð lá löngum á mörgum Vestfirðingum. Var oft leitað til Snorra að liðsinna fólki sem taldi sig verða fyrir ásókn drauga og gekk honum oft vel að telja í það kjark og „lækna“ það og trúðu þá margir því að hann hefði kveðið niður draugana. Var sagt að hann hefði kveðið niður sjötíu eða áttatíu drauga á Húsafelli, ýmist í Draugarétt eða Draugagili. Hann var talinn kraftaskáld en litlum sögum fer þó af ljóðagerð hans á yngri árum. Þegar hann tók að reskjast fór hann að yrkja, oft undir fornum og flóknum bragarháttum, en ljóð hans eru lítið við hæfi nútíðarmanna. Hann samdi líka leikrit, gleðileikinn Sperðil, og er það elsta íslenska leikrit sem varðveitt er.

Snorri átti þrjá syni og fjórar dætur sem upp komust. Björn sonur hans lærði til prests og varð aðstoðarprestur föður síns 1789 en varð að láta af embætti ári síðar vegna veikinda og dó 1797. Þá vígðist séra Jón Grímsson að Húsafelli en Snorri bjó þar áfram og messaði öðru hverju fram yfir nírætt. Afkomendur hans búa enn á Húsafelli.

Miklar þjóðsögur spunnust um Snorra, bæði meðan hann var enn á lífi og eftir dauða hans. Um hann hafa verið skrifaðar bækur, meðal annars ævisagan Snorri á Húasfelli, sem Þórunn Erlu-Valdimarsdóttir sendi frá sér 1989.

Heimildir 
 
 
 

Borgarfjarðarsýsla
Íslensk skáld
Íslenskir galdramenn
Íslenskir prestar
Húsafellsætt
George Clinton

George Clinton (26. júlí 1739 – 20. apríl 1812) var bandarískur stjórnmálamaður, einn af landsfeðrum Bandaríkjanna, fyrsti fylkisstjóri New York (1777 – 1795 og 1801 – 1804) og fjórði varaforseti Bandaríkjanna (1805 – 1812). Clinton var annar tveggja varaforseta til að þjóna undir tveimur forsetum (hinn var John C. Calhoun), þeim Thomas Jefferson og James Madison og sá fyrsti til að deyja í embætti.

Frambjóðendur til embættis forseta Bandaríkjanna
Fylkisstjórar New York
Landsfeður Bandaríkjanna
Clinton, George
Karviná

Karviná (pólska Karwina) er fimmtánda fjölmennasta borg Tékklands, með nærri 56 þúsund íbúa (2015). Hún er höfuðstaður Karviná-héraðs, sem er eitt mikilvægasta kolaiðnaðarsvæði landsins. Langmikilvægasti vinnuveitandi héraðsins er námafyrirtækið OKD, sem stofnað var á valdatíma kommúnista í Tékkóslóvakíu. Fyrirtækið er jafnframt helsti bakhjarl Baník Karviná-handknattleiksliðsins og var heiti OKD bætt við nafn félagsins snemma á 21. öldinni.

Borgir í Tékklandi
Runólfur Ágústsson

Runólfur Ágústsson (f. 9. apríl 1963) lögfræðingur og athafnamaður var rektor háskólans á Bifröst (1999-2006) og umboðsmaður skuldara, embættis sem hann gegndi reyndar aðeins einn dag, 3. ágúst 2010.

Íslenskir lögfræðingar
Umboðsmenn
Hljómsveitin Silfurberg

Silfurberg er íslensk hljómsveit sem  samanstendur af sex einstaklingum, söngkonu og fimm hljóðfæraleikurum, en leiðir þeirra lágu saman í tónlistarskóla FÍH. 

Sumarið 2010 starfaði hljómsveitin sem sumarlisthópur hjá Hinu húsinu og flutti norræn þjóðlög í eigin útsetningum fyrir gesti og gangandi víðs vegar um Reykjavík. Útsetningarnar voru af ýmsum toga. Fyrsta plata þeirra, Skandimanía kom út í júlí 2010.

Meðlimir 
 Lilja Björk Runólfsdóttir - söngur
 Baldur Tryggvason - gítar
 Sigmar Þór Matthíasson - bassi
 Ingi Bjarni Skúlason - píanó
 Þorvaldur Halldórsson - trommur
 Daníel Geir Sigurðsson - trompet

Útgefið efni 
 Skandimanía (2010)

Tenglar 

Silfurberg á Facebook

Íslenskar hljómsveitir
Búlandshöfði

Búlandshöfði er 325 m. höfði sem gengur brattur í sjó fram milli Eyrarsveitar og Fróðársveitar. Akvegur var gerður fyrir Búlandshöfða á árunum 1959-1961. Fyrir þann tíma var þar aðeins vandfarin hestaslóð um snarbrattar skriður með hengiflug fyrir bæði ofan og neðan. Heitir þrælaskriða þar sem leiðin er tæpust, en þar munu þrælar í leit að undankomu hafa fyrir sakir örvinglan hlaupið fyrir björg. Var Búlandshöfði, ásamt með Ólafsvíkurenni, lengi hinn mesti faratálmi og erfiðasti hluti leiðar um norðanvert Snæfellsnes.

Í Búlandshöfða má finna í um 135-180 m hæð, merkileg jarðlög frá fyrri hluta ísaldar, harðnað jökulberg og steingerfinga af sjóskeljum. Ofan á sjávarseti með íshafsskeljum og jökulruðningi situr síðan leirkennd setlag með leifum af hlýsjávarskeljum sem hraun hefur runnið yfir á hlýindaskeiðum og jökullinn svo aftur í kjölfarið. Munu þessar leifar til marks um miklar loftslagssveiflur á ísöld og frá jökulskeiðum yfir á hlýrri skeið. Þannig mun jökulskjöldur hafa hulið mestan part landsins á kuldaskeiðum, sem vara í nokkur hundruð þúsund ár en loftslag og jökulhula hafa verið svipað og nú er á hlýindaskeiðum landsins sem talin eru spanna yfir um tíu til tuttugu þúsund ár. Má ætla að hlýindaskeið það sem nú hefur varað í um það bil tíu þúsund ár, sé eitt slíkt hlýindaskeið fremur heldur en lok ísaldar.

Heimildir 
 
 

Snæfellsnes
Fjöll á Íslandi
Einarslón

Einarslón er fyrrum stórbýli, um 1 km fyrir austan Djúpalónssand og vestan við Malarrif. Þessi fyrrum útgerðar- og kirkjustaður sem nú er eyðibýli, var um tíma til helminga í eigu Jóhannesar Sveinssonar Kjarval listmálara, er sótti þangað og í næsta nágrenni, innblástur og efni í mörg listaverk. Árið 1703 voru á Einarslóni um 62 ábúendur á 12 býlum alls. Einni öld síðar hafði þeim fækkað niður í 38 manns uns fór svo, að Einarslón lagðist í eyði um miðja síðustu öld. Má enn sjá þar móta fyrir bæjarrústum og fornum tóftum.

Heimildir 
 
 

Snæfellsnes
Íslensk eyðibýli
Öndverðarnes

Öndverðarnes er vestasti tangi Snæfellsnes og um leið Neshrauns, sem runnið er úr Öndverðarneshólum og Saxhólum. Á Öndverðarnesi var á árum áður mikil útgerð og margar þurrabúðir, en hún hefur nú verið í eyði frá árinu 1945. Jörðin er ríkisjörð og má sjá nokkrar rústir, auk þess sem að þar er rekinn viti. Þar má og finna haglega hlaðinn djúpan og að nokkru yfirbyggðan brunn, er ganga má niður í eftir nokkrum steinþrepum. Brunnurinn, sem nefndur er Fálki var áður eina vatnsból Öndverðarness og er hann ævaforn og friðaður með öllu.

Sagan segir og var sú trú manna, að í Fálka væri að finna þrjár ólíkar lindir. Var ein með fersku vatni, önnur bar með sér einkenni ölkeldu og sú þriðja keim af salti.

Fyrsti vitinn á Öndverðarnesi var reistur árið 1907 úr timbri, en 1914 var reistur 2,5 metra hár stálgrindarviti. Núverandi viti er 5 metra hár ferstrendur steinsteyptur viti, reistur árið 1973. Ljóseinkenni hans er Fl W 3s (eitt hvítt blikkljós á 3 sekúndna fresti).

Heimildir 
 
 

Snæfellsnes
Vitar á Íslandi
Fáskrúðarbakki

Fáskrúðarbakki er bær og kirkjustaður í Miklaholtshreppi, örskammt frá þjóðbraut á bakka árinnar Fáskrúðar. Þar hefur verið kirkja sem flutt var þangað frá Miklaholti, frá árinu 1934. Í kirkjunni eru nokkrir góðir gripir, til að mynda altaristafla frá árinu 1728. Í landi Fáskrúðsbakka er einnig félagsheimilið Breiðablik, sem reist var á árunum 1947-1950 og síðan endurbætt árið 1972.

Heimildir 
 
 

Snæfellsnes
Íslenskir bæir
Fornihvammur

Fornihvammur er eyðibýli efst í Norðurárdal í Borgarfirði og var áður síðasti bær áður en lagt var á Holtavörðuheiði. Þar var um árabil rekið veitinga- og gistihús.

Fornihvammur var gömul eyðijörð í eigu Hvammskirkju í Norðurárdal þegar Einar Gilsson frá Þambárvöllum byggði þar upp að nýju árið 1853. Bærinn varð þegar áningarstaður ferðamanna sem fóru yfir heiðina þrátt fyrir þrengsli og lítil efni ábúenda en árið 1883 byggðu hjónin Davíð Bjarnason og Þórdís Jónsdóttir þar rúmgóðan bæ í því skyni að veita ferðamönnum beina.

Þegar hafið var að gera bílfæran veg norður var ljóst að umferð um Holtavörðuheiði mundi aukast mjög og varð úr að ríkissjóður keypti jörðina og Vegagerðin lét reisa þar gistihús sumarið 1926. Það var svo stækkað 1947 og gátu eftir það 50 manns gist þar og um 150 manns fengið þar mat samtímis. Áætlunarbílar milli Reykjavíkur og Akureyrar áttu þar fastan viðkomustað. Ábúendur í Fornahvammi höfðu jörðina leigulaust gegn því að sjá um rekstur gisti- og veitingahússins, Vegagerðinni að kostnaðarlausu.

Eftir því sem vegirnir bötnuðu fækkaði þó viðkomum í Fornahvammi og umhverfið þótti ekki hafa upp á margt að bjóða fyrir almenna ferðamenn. Svo fór að gistihúsið hætti starfsemi vorið 1974 og jörðin fór í eyði. Þann 5. október 1983 var húsið brennt til grunna því það var talið ónýtt.

Heimildir 
 
 

Íslensk eyðibýli
Mýrasýsla
Fróðá

Fróðá er eyðibýli í Fróðárhreppi á Snæfellsnesi, í mynni Fróðárdals við þjóðveginn upp að Bugsvötnum. Fróðá hefur verið í eyði síðan árið 1929. Þar var kirkja fram til 1892, að hún var flutt til Ólafsvíkur. Hjá Fróðá eru vegamót, þar sem má komast á veginn norður með Snæfellsnesströnd og á annan veg suður yfir Fróðárheiði til Breiðuvíkur. Frá Fróðá liggja einnig leiðir vestur til Ólafsvíkur og austur til Búlandshöfða.

Fróðárundur 
Fróðá er þekkt fyrir Fróðárundur, dularfulla atburði sem segir frá í Eyrbyggju. Sumarið fyrir undrin hafði rignt yfir staðinn blóði að því er segir í sögunni, en sjálf undrin hófust vegna vofveiflegs dauða heimamanna. Þeim atburði fylgdi síðan urðarmáni er sveif um veggi og hús Fróðárbæjar. Eftir að það gekk yfir, sáust sjódauðir menn ganga til langelda og aðrir menn dauðir rísa úr gröfum sínum. Svo fór að gerð var gangskör að því að kveða þennan ófögnuð niður og var það gert með því að settur var dyradómur svokallaður yfir draugunum öllum, sextán að tölu, og farið þar í öllu að þingadómum. Að dóminum gengnum risu hinir dauðu upp úr sætum sínum og hurfu við svo búið á braut. Að svo komnu máli var vígt vatn borið á hús og helgir dómar bornir um og hefur ekki borið þar á draugum síðan.

Heimildir 
 
 

Íslensk eyðibýli
Kirkjustaðir í Snæfellsnessýslu
Snæfellsnes
Cargotec

Cargotec er finnskt fyrirtæki sem meðal annars framleiðir lyftara, krana og annan vélbúnað sem notaður er til þess að flytja farm. Höfuðstöðvar fyrirtækisins eru í Helsinki.

Tenglar 

 Heimasíða Cargotec

Finnsk fyrirtæki
Kone

KONE er finnskt fyrirtæki sem meðal annars framleiðir lyftur og rúllustiga. Höfuðstöðvar fyrirtækisins eru í Espoo.

Tenglar 

 Heimasíða KONE

Finnsk fyrirtæki
Nokian Tyres

Nokian Tyres er finnskt fyrirtæki sem framleiðir hjólbarða. Höfuðstöðvar fyrirtækisins eru í Nokia.

Tenglar 

 Heimasíða Nokian Tyres

Finnsk fyrirtæki
Tietoevry

Tietoevry er finnskt-sænskt fyrirtæki sem starfar í upplýsingatæknigeiranum. Höfuðstöðvar fyrirtækisins eru í Helsinki.

Tenglar 

 Tietoevry

Finnsk fyrirtæki